
LĒMUMS

Ādažos, Ādažu novadā

2026. gada 24. septembrī







Nr. 373
Par nomas maksas noteikšanu telpām Gaujas iela 16, Ādaži 
Ādažu novada pašvaldības dome 2023. gada 26. aprīlī pieņēma lēmumu Nr. 138 “Par nomas maksas noteikšanu telpām Gaujas ielā 16, Ādažos” (turpmāk – Lēmums), ar kuru pašvaldībai piederošā nekustamā īpašuma Gaujas ielā 16, Ādažos, Ādažu novadā, telpām tika noteikta nomas maksa 4,95 euro (četri euro un 95 centi) bez pievienotās vērtības nodokļa (turpmāk – PVN) par 1 m2 mēnesī. Nomas maksa tika noteikta, piemērojot Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” (turpmāk – MK noteikumi Nr. 97) 3. pielikumā noteikto nomas maksas aprēķināšanas metodiku.

Daļa no minētā nekustamā īpašuma telpām (turpmāk – Telpas) ir iznomātas SIA “Ādažu glābšanas dienests” (turpmāk – ĀGD), SIA “Ādažu ūdens” (turpmāk – ĀŪ) un SIA “Ādažu namsaimnieks” (turpmāk – ĀN). Ar ĀŪ un ĀN noslēgtajos nomas līgumos ir paredzēta iespēja nomas maksu pārskatīt reizi gadā, savukārt 2024. gada 15. martā ar ĀGD noslēgtajā nomas līgumā paredzēts, ka nomas maksu var pārskatīt reizi sešos gados ārējos normatīvajos aktos noteiktajā kārtībā.

Publiskas personas finanšu līdzekļu un mantas izšķērdēšanas novēršanas likuma 6.1 panta pirmā prim daļa noteic, ka, ja nekustamā īpašuma nomas līgums noslēgts uz laiku, kas ilgāks par sešiem gadiem, iznomātājs nomas maksas apmēru vienpusēji pārskata un, ja nepieciešams, maina ne retāk kā reizi sešos gados normatīvajos aktos noteiktajā kārtībā. MK notikumi Nr. 97 paredz kārtību, kādā nosakāma un pārskatāma nekustamā īpašuma nomas maksa, tostarp izmantojot sertificēta nekustamā īpašuma vērtētāja noteiktu tirgus nomas maksu.

Izvērtējot noteiktās nomas maksas atbilstību aktuālajai nekustamā īpašuma tirgus situācijai un veicot nomas maksas pārrēķinu atbilstoši MK noteikumu Nr. 97 3. pielikumā noteiktajai metodikai, tika konstatēts, ka aprēķinātā Telpu nomas maksa būtu 6,00 euro bez PVN par 1 m2 mēnesī, kas pārsniedz ar Lēmumu noteikto nomas maksu.

Ņemot vērā pārrēķina rezultātus un nepieciešamību noteikt aktuālo Telpu tirgus nomas maksu, pēc Ādažu novada pašvaldības domes Finanšu komitejas 2026. gada 11. jūnija uzdevuma tika veikts neatkarīgs nekustamā īpašuma tirgus nomas maksas novērtējums.

Saskaņā ar sertificēta nekustamā īpašuma vērtētāja SIA “Vindeks” 2026. gada 24. augusta atzinumu “Par tirgus nomas maksu” biroja telpu tirgus nomas maksa noteikta 7,32 euro bez PVN par 1 m2 mēnesī.

Publiskas personas finanšu līdzekļu un mantas izšķērdēšanas novēršanas likuma 2. panta pirmā daļa noteic, ka publiska persona rīkojas ar finanšu līdzekļiem un mantu lietderīgi, savukārt minētā likuma 3. panta 2. punkts paredz, ka publiska persona mantu nodod lietošanā citām personām par iespējami augstāku cenu.

Tā kā gan pašvaldības veiktais nomas maksas pārrēķins atbilstoši MK noteikumu Nr. 97 3. pielikumā noteiktajai metodikai, gan sertificēta nekustamā īpašuma vērtētāja atzinums apliecina, ka ar Lēmumu noteiktā nomas maksa 4,95 euro bez PVN par 1 m² mēnesī ir zemāka par aprēķināto un tirgus nomas maksu, Telpām nosakāma jauna nomas maksa, kas atbilst tirgus nomas maksai.
Pamatojoties uz Pašvaldību likuma 73. panta trešo un ceturto daļu, Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu, 3. panta 2. punktu un 6.¹ panta pirmo prim daļu, Ministru kabineta 2018. gada 20. februāra noteikumiem Nr. 97 “Publiskas personas mantas iznomāšanas noteikumi”, kā arī ņemot vērā domes Attīstības komitejas 2026. gada 9. septembra atzinumu, Ādažu novada pašvaldības dome 
NOLEMJ:

1. Noteikt ar 2027. gada 1. janvāri Ādažu novada pašvaldības ēkas Gaujas ielā 16, Ādažos, Ādažu novadā, telpu nomas maksu SIA “Ādažu ūdens”, SIA “Ādažu namsaimnieks” un SIA “Ādažu glābšanas dienests” 7,32 euro apmērā bez pievienotās vērtības nodokļa par 1 m2 mēnesī atbilstoši sertificēta nekustamā īpašuma vērtētāja noteiktajai tirgus nomas maksai.
2. Noteikt, ka papildus nomas maksai nomnieki maksā pievienotās vērtības nodokli normatīvajos aktos noteiktajā kārtībā un apmērā, kā arī maksu par saņemtajiem komunālajiem pakalpojumiem saskaņā ar telpu nomas līgumu noteikumiem.
3. Uzdot Juridiskajai un iepirkuma nodaļai 10 darba dienu laikā no šā lēmuma pieņemšanas sagatavot vienošanās projektus par telpu nomas līgumu grozīšanu ar šā lēmuma 1. punktā minētajiem nomniekiem.

4. Atzīt par spēku zaudējušu Ādažu novada domes 2023. gada 26. aprīļa lēmumu Nr. 138 “Par nomas maksas noteikšanu telpām pašvaldības ēkā, Gaujas ielā 16, Ādažos” ar 2027. gada 1. janvāri.
5. Uzdot pašvaldības izpilddirektora vietniecei veikt šā lēmuma izpildes kontroli.
Pašvaldības domes priekšsēdētājs

